ከሸዋሮቢት ቀጥለን ያገኝነው ቀይት ወረዳ ሲሆን ይህ ሲታይ እህል የሚያበቅል ቦታ አይመስልም ፤ ነገር ግን መሬቱ ባገኝው ዝናብ ጥቂትም ብትሆን ብዙዎች ሰብላቸውን የሰበሰቡበት እና ወደ ጎተራ ያስገቡበትን ሁኔታ ተመልክተናል፡፡ ቀጥለን ጨፋ( ይህ ቦታ የኦሮሞ ብሔረሰብ የሚገኝበት ወረዳ ነው ) በመባል የሚታወቅ አካባቢን ስናገኝ ቦታው እጅግ ለቁጥር የሚታክቱ ከብቶች የተሰማሩበት ነው ፤ይህም የሆነበት ምክንያት ቦታው በሳር የተሸፈነ እና ረግራጋማ ከመሆኑ በተጨማሪ በአካባቢው ወረዳዎች የሚገኙ ገበሬዎች ግጦሽ ለከብቶቻቸው የሚያገኙበት እና ውሃ በቀላሉ የሚገኝበት ስፍራ በመሆኑ ብዙዎች አንድ ቦታ ላይ ከብቶቻቸውን አሰማርተው ተመልክተናል ፡፡ እዚህ ቦታ ባገኝነው መረጃ መሰረት ቀድሞ ከአፋር ክልል ድረስ ከብቶችን በመንዳት እዚያው የበጋውን ወራት የሚያሳልፉበት ቦታ መሆኑን ተነግሮናል፡፡ ይህ አካባቢ አሁንም የዝናብ እጥረት ያለባቸው አካባቢዎች ቄያቸውን በመተው ከብቶችን ያሰማሩበት ቦታ ሆኖ አግኝተነዋል፡፡
